Staak hierdie politieke korrektheid | Netwerk24
Staak hierdie politieke korrektheid
Deur Pienkes du Plessis, Somerset-Wes 30 Januarie 2019 00:00
Staak asseblief tog die onnodige verbloeming van mense se kleur of ras of etniese groep – of wat 'n mens dit ook al wil noem. Die berig "Publiek se hulp gevra om lyk te identifiseer" (24.01) is 'n voorbeeld hiervan.
Hoe de ongeluk kan die publiek help as die lyk soos volg beskryf word: "Die vrou, vermoedelik in haar vroeë twintigs, het lang swart hare en was in 'n swart bikini-bostuk en 'n denimkortbroek geklee." Was sy wit, bruin, Khoi, Asiaties, swart? Het sy Kaukasiese gelaatstrekke?
Ons probeer almal wegstaan van rasbeskrywings, maar om vadersnaam tog nie waar dit sinneloos is om dit te verswyg nie.
Dis dieselfde as om te sê 'n grypdief het met die vrou se handsak weggehardloop en tussen die blommeverkopers gaan skuil. Hy was geklee in 'n bruin T-hemp en 'n blou denimbroek. Bel asseblief so-en-so indien u enige inligting het. Hoekom mag ons nie weet of hy wit, swart, pienk of pers was nie?
Kom ons gaan leer liewer by die Amerikaners, wat sulke sake prakties en sinvol hanteer en nie net voortdurend politiek korrek optree nie.